Broj: 711-I-485-M-55/23-02-21

Zagreb, 13. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić- Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Franje Mrve, direktora trgovačkog društva Geotermalni izvori Brod d.o.o. za istraživanje i eksploataciju geotermalnih voda u energetske svrhe, razvoj trgovinu i usluge (u daljnjem tekstu: Geotermalni izvori Brod d.o.o.)**,za davanjem mišljenja Povjerenstva, na 1. sjednici, održanoj 13. ožujka 2023., daje sljedeće

**MIŠLJENJE**

**Sukladno članku 17. stavku 1. ZSSI-a, Franjo Mrva,** **direktor trgovačkog društva Geotermalni izvori Brod d.o.o., ne može istovremeno uz obnašanje navedene dužnosti obnašati javnu dužnost suca porotnika Općinskog suda u Slavonskom Brodu te je dužan u najkraćem roku razriješiti okolnost istodobnog obnašanja navedenih dužnosti i o tome dostaviti dokaz Povjerenstvu.**

Obrazloženje

Zahtjev za davanjem mišljenja Povjerenstva podnio je obveznik Franjo Mrva, direktor trgovačkog društva Geotermalni izvori Brod d.o.o. U Povjerenstvu je zahtjev zaprimljen 28. veljače 2023. pod poslovnim brojem 711-U-3239-M-55/23-01-25, povodom kojeg se vodi predmet broj M-55/23.

Uvidom u registar nadležnog trgovačkog suda utvrđeno je da je Franjo Mrva direktor trgovačkog društva Geotermalni izvori Brod d.o.o. čiji je jedini osnivač/član Grad Slavonski Brod.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Franjo Mrva povodom obnašanja dužnosti direktora trgovačkog društava Geotermalni izvori Brod d.o.o.u vlasništvu Grada Slavonskog Broda dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva, koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je dana 26. siječnja 2023. stupio na dužnost direktora trgovačkog društva Geotermalni izvori Brod d.o.o., a koje je u stopostotnom vlasništvu Grada Slavonskog Broda, dok od 2021. obnaša dužnost suca porotnika na Općinskom sudu u Slavonskom Brodu na razdoblje od četiri godine.

Obveznik traži mišljenje Povjerenstva može li nastaviti s obnašanjem dužnosti suca porotnika.

Člankom 2. Zakona o sudovima („Narodne novine“: 28/13, 33/15, 82/15, 82/16, 67/18, 126/19, 130/20, 21/22, 60/22 u daljnjem tekstu: Zakon o sudovima) propisano je da su sudovi tijela državne vlasti koja sudbenu vlast obavljaju samostalno i neovisno u okviru djelokruga i nadležnosti određene zakonom, dok sukladno članku 3. sudovi štite Ustavom, pravnom stečevinom Europske unije, međunarodnim ugovorima i zakonima utvrđeni pravni poredak Republike Hrvatske te osiguravaju jedinstvenu primjenu prava, ravnopravnost i jednakost svih pred zakonom, odlučuju u sporovima o temeljnim pravima i obvezama čovjeka, o pravima i obvezama Republike Hrvatske i jedinica lokalne i područne (regionalne) samouprave te o pravima i obvezama drugih pravnih osoba, izriču kazne i druge mjere počiniteljima kaznenih djela i prekršaja utvrđenih zakonom i drugim propisima, odlučuju o zakonitosti općih i pojedinačnih akata javnopravnih tijela, rješavaju sporove o osobnim odnosima građana, radne, trgovačke, imovinske i druge građanskopravne sporove te odlučuju u drugim pravnim stvarima kad je to zakonom određeno.

Člankom 7. stavkom 3. Zakona o sudovima propisano da u suđenju sudjeluju i sudski savjetnici te suci porotnici sukladno zakonu.

Sukladno članku 119. stavku 1. Zakona o sudovima suce porotnike općinskih i županijskih sudova imenuje županijska skupština, odnosno Gradska skupština Grada Zagreba po pribavljenim prijedlozima općinskog, odnosno gradskog vijeća, sindikata, udruge poslodavaca i gospodarske komore, dok se sukladno stavku 2. istog članka prije imenovanja sudaca porotnika mora pribaviti mišljenje predsjednika odgovarajućeg suda o predloženim kandidatima.

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a.

U odnosu na dužnost sudca porotnika čija je zadaća sudjelovanje u suđenju odnosno odlučivanju u pravnim stvarima iz sudske nadležnosti radi se, prema shvaćanju Povjerenstva, o drugoj javnoj dužnosti.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

U ovome slučaju odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., i 40/19., 34/22., 114/22., 18/23.), općim propisom kojim se uređuje ustrojstvo i način rada trgovačkih društava, kao niti odredbama drugog zakona, nije propisano da bi član uprave trgovačkog društva u kojem jedinica lokalne, odnosno područne (regionalne) samouprave ima većinski udio, koji je obveznik u smislu odredbi ZSSI-a, istodobno mogao obnašati dužnost suca porotnika.

Sukladno navedenom, Franjo Mrva direktor trgovačkog društva Geotermalni izvori Brod d.o.o. ne može istovremeno uz obnašanje navedene dužnosti obnašati javnu dužnost suca porotnika Općinskog suda u Slavonskom Brodu.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

Obveznik je stog dužan u najkraćem roku razriješiti okolnost istodobnog obnašanja dvije javne dužnosti i Povjerenstvu dostaviti dokaz o navedenom.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Aleksandra Jozić- Ileković dipl. iur.

Dostaviti:

1. Obveznik Franjo Mrva, elektroničkom dostavom
2. Objava na internetskoj stranici Povjerenstva
3. Pismohrana